Document ID: 32014D0672

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Σεπτεμβρίου 2014
σχετικά με την παράταση του διορισμού του φορέα επανεξέτασης των επιδόσεων του Ενιαίου Ευρωπαϊκού Ουρανού
(2014/672/EΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (1), και ιδίως το άρθρο 11 παράγραφος 2,
Εκτιμώντας τα ακόλουθα:
(1)
Με την απόφαση της Επιτροπής της 29ης Ιουλίου 2010 (2), ο Ευρωπαϊκός Οργανισμός για την Ασφάλεια της Αεροναυτιλίας (Eurocontrol), ο οποίος ιδρύθηκε με τη διεθνή σύμβαση της 13ης Δεκεμβρίου 1960 περί συνεργασίας για την ασφάλεια της αεροναυτιλίας, όπως τροποποιήθηκε στις 12 Φεβρουαρίου 1981 και αναθεωρήθηκε στις 27 Ιουνίου 1997, ενεργώντας μέσω της επιτροπής επανεξέτασης των επιδόσεων που υποστηρίζεται από τη μονάδα επανεξέτασης των επιδόσεων, έχει ορισθεί ως ο φορέας επανεξέτασης των επιδόσεων του Ενιαίου Ευρωπαϊκού Ουρανού για την περίοδο που λήγει στις 30 Ιουνίου 2015.
(2)
Με την από 11ης Αυγούστου 2010 επιστολή της, η Επιτροπή όρισε τον πρόεδρο του φορέα επανεξέτασης των επιδόσεων και με την από 25ης Ιουλίου 2013 απόφασή της (3) η Επιτροπή ενέκρινε τα μέλη του εν λόγω φορέα για περίοδο που λήγει στις 30 Ιουνίου 2015.
(3)
Είναι απαραίτητο να συνεχιστεί η στήριξη των εμπειρογνωμόνων και μετά τις 30 Ιουνίου 2015, ώστε να παρέχουν στην Επιτροπή και τις εθνικές εποπτικές αρχές τη συνδρομή τους και, ως εκ τούτου, πρέπει να παραταθεί η θητεία του φορέα επανεξέτασης των επιδόσεων για πρόσθετη περίοδο, λαμβανομένων υπόψη των σημαντικών καθηκόντων του εν λόγω φορέα, όπως ορίζει το άρθρο 11 παράγραφος 2 του κανονισμού (ΕΚ) αριθ. 549/2004 και το άρθρο 3 του εκτελεστικού κανονισμού (ΕΕ) αριθ. 390/2013 της Επιτροπής (4).
(4)
Μετά την ολοκλήρωση της πρώτης περιόδου αναφοράς, η οποία λήγει στις 31 Δεκεμβρίου 2014, η Επιτροπή προβαίνει σε επανεξέταση των επιπτώσεων, του πεδίου εφαρμογής και της αποτελεσματικότητας του μηχανισμού επιδόσεων, καθώς επίσης και του φορέα επανεξέτασης των επιδόσεων. Με βάση τα ανωτέρω, είναι σκόπιμο η πρόσθετη περίοδος θητείας του φορέα επανεξέτασης των επιδόσεων να λήξει στις 31 Δεκεμβρίου 2016, ώστε να μην παρεμποδισθεί η έκβαση της διαδικασίας επανεξέτασης, η οποία ενδέχεται να οδηγήσει σε μελλοντικές μεταβολές στα καθήκοντα, τη θητεία και τη σύνθεση του φορέα. Η καταληκτική ημερομηνία είναι επίσης συνεπής με την περίοδο αναφοράς σύμφωνα με το άρθρο 3 παράγραφος 1 του εκτελεστικού κανονισμού (ΕΕ) αριθ. 390/2013, διότι επιτρέπει στον φορέα επανεξέτασης των επιδόσεων να ολοκληρώσει το έργο του όσον αφορά την έγκριση των σχεδίων επιδόσεων για τη δεύτερη περίοδο αναφοράς (2015-2019), να θέσει τους στόχους επιδόσεων σε επίπεδο Ένωσης με σκοπό την εφαρμογή τους από το 2017 όσον αφορά το καθορισμένο κόστος μονάδας για τις τερματικές αεροναυτιλιακές υπηρεσίες, και να αξιολογήσει το 2016 τις παραδοχές κυκλοφορίας που χρησίμευσαν για τον καθορισμό στόχων επιδόσεων σε επίπεδο Ένωσης για τη δεύτερη περίοδο αναφοράς.
(5)
Η επιτροπή επανεξέτασης των επιδόσεων του Eurocontrol, που επί του παρόντος εξακολουθεί να είναι ο πλέον κατάλληλος φορέας για να φέρει σε πέρας τα καθήκοντα αυτά, δεν έφερε αντίρρηση για την παράταση της θητείας του ως φορέα επανεξέτασης των επιδόσεων για πρόσθετο χρονικό διάστημα. Ο πρόεδρος και τα μέλη του εν λόγω φορέα, τα οποία είχαν επιλεγεί σύμφωνα με τη διαδικασία που ορίζουν το άρθρο 4 παράγραφος 4 και το άρθρο 5 παράγραφος 1 της απόφασης της Επιτροπής της 29ης Ιουλίου 2010, δήλωσαν επίσης ότι είναι διαθέσιμοι για την ανανέωση της θητείας. Επειδή είναι περιορισμένη η διάρκεια της παρούσας πρόσθετης περιόδου και είναι σημαντικό να εξασφαλιστεί η συνέχεια κατά την έναρξη της περιόδου αναφοράς, δεν είναι σκόπιμο να κινηθεί νέα διαδικασία επιλογής σε αυτό το στάδιο.
(6)
Η θητεία του φορέα επανεξέτασης των επιδόσεων και ο διορισμός του προέδρου και των μελών του πρέπει, συνεπώς, να ανανεωθούν για περίοδο που λήγει στις 31 Δεκεμβρίου 2016.
(7)
Σύμφωνα με τον κανονισμό (ΕΚ) αριθ. 549/2004, ο φορέας επανεξέτασης των επιδόσεων πρέπει να είναι αμερόληπτος, να διαθέτει τις κατάλληλες αρμοδιότητες κατά την εκτέλεση των καθηκόντων που του έχουν ανατεθεί, και να ενεργεί ανεξάρτητα. Κατά συνέπεια, πρέπει εν προκειμένω να παρέχονται επαρκείς διασφαλίσεις. Πρέπει επίσης να διευκρινίζεται ο τρόπος με τον οποίο ο φορέας θα υποβάλλει έκθεση στην Επιτροπή.
(8)
Προκειμένου να διασφαλιστεί η ορθή λειτουργία του, πρέπει να καθοριστούν κατάλληλοι κανόνες για τον εσωτερικό κανονισμό, τις αναγκαίες απαιτήσεις ψηφοφορίας και τη χρηματοδότηση του φορέα επανεξέτασης των επιδόσεων.
(9)
Για λόγους σαφήνειας, η απόφαση της Επιτροπής της 29ης Ιουλίου 2010 και η απόφαση της Επιτροπής της 25ης Ιουλίου 2013 πρέπει να καταργηθούν.
(10)
Προκειμένου να διασφαλισθεί η νομική συνέχεια, η παρούσα απόφαση πρέπει να αρχίσει να ισχύει από την 1η Ιουλίου 2015.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ενιαίου ουρανού που συστάθηκε βάσει του άρθρου 5 παράγραφος 1 του κανονισμού (ΕΚ) αριθ. 549/2004,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Θητεία του φορέα επανεξέτασης των επιδόσεων
1. Η επιτροπή επανεξέτασης των επιδόσεων του Eurocontrol, υποστηριζόμενη από τη μονάδα επανεξέτασης των επιδόσεων του οργανισμού Eurocontrol, ορίζεται ως ο φορέας επανεξέτασης των επιδόσεων του Ενιαίου Ευρωπαϊκού Ουρανού έως τις 31 Δεκεμβρίου 2016.
2. Ο ορισμός υπόκειται στον όρο ότι ο φορέας επανεξέτασης των επιδόσεων διατηρεί συλλογική αρμοδιότητα στα τέσσερα κύρια πεδία επιδόσεων της ασφάλειας πτήσεων, της χωρητικότητας, του περιβάλλοντος και της οικονομικής απόδοσης, και ότι η μονάδα επανεξέτασης των επιδόσεων του Eurocontrol τού παρέχει επαρκή, αντικειμενική και κατάλληλη στήριξη.
3. Κατά την εκτέλεση των καθηκόντων που του ανατίθενται με βάση την παρούσα απόφαση, ο φορέας επανεξέτασης των επιδόσεων, ο πρόεδρος και τα μεμονωμένα μέλη του ενεργούν με αμεροληψία και ασκούν τα καθήκοντά τους με ανεξάρτητο τρόπο, αποφεύγοντας τη σύγκρουση συμφερόντων.
4. Ο φορέας επανεξέτασης των επιδόσεων έχει πρόσβαση στα δεδομένα των επιδόσεων που αναφέρονται στον εκτελεστικό κανονισμό (ΕΕ) αριθ. 390/2013, τα οποία διαθέτει ο Eurocontrol.
Άρθρο 2
Υποβολή εκθέσεων
1. Ο φορέας επανεξέτασης των επιδόσεων ενεργεί με πλήρη διαφάνεια και αναφέρει απευθείας στην Επιτροπή. Οι εκθέσεις και οι συστάσεις του αποτελούν ιδιοκτησία της Επιτροπής. Για τη δημοσίευση ή τη διάδοση αυτών των εκθέσεων και των συστάσεων απαιτείται η εκ των προτέρων γραπτή συναίνεση της Επιτροπής.
2. Ο φορέας επανεξέτασης των επιδόσεων υποβάλλει έκθεση μία φορά ανά έτος στην Επιτροπή:
α)
σχετικά με τη συνεργασία της με τον Ευρωπαϊκό Οργανισμό Ασφάλειας της Αεροπορίας (EASA) και τις ρυθμίσεις εργασίας με τους παρόχους υπηρεσιών αεροναυτιλίας, τους φορείς εκμετάλλευσης αερολιμένων, τους συντονιστές αερολιμένων και τους αερομεταφορείς, όπως αναφέρεται στο άρθρο 3 παράγραφοι 7 και 8 του εκτελεστικού κανονισμού (ΕΕ) αριθ. 390/2013, αντίστοιχα·
β)
σχετικά με το έργο που εκτελεί με βάση την παρούσα απόφαση και σχετικά με την αξιοποίηση των χρηματοδοτικών πόρων της Επιτροπής.
Άρθρο 3
Ορισμός του προέδρου και των μελών
1. Ο πρόεδρος και τα μέλη του φορέα επανεξέτασης των επιδόσεων αναγράφονται στο παράρτημα.
2. Ο πρόεδρος και τα μέλη, κατά την έναρξη της θητείας τους, υπογράφουν δήλωση ότι αναλαμβάνουν να ασκούν τα καθήκοντά τους στο πλαίσιο του φορέα επανεξέτασης των επιδόσεων με ανεξάρτητο τρόπο.
3. Εάν ο πρόεδρος ή μέλος αποχωρήσει από τον φορέα επανεξέτασης των επιδόσεων πριν τις 31 Δεκεμβρίου 2016, επιλέγεται αντικαταστάτης από τους υποψηφίους οι οποίοι αποδεδειγμένα διαθέτουν κατάλληλη πείρα, επαγγελματική ικανότητα και ανεξαρτησία και δεν εμπλέκονται σε συγκρούσεις συμφερόντων. Ο αντικαταστάτης διορίζεται από την Επιτροπή σύμφωνα με το άρθρο 3 παράγραφος 1 του εκτελεστικού κανονισμού (ΕΕ) αριθ. 390/2013.
Άρθρο 4
Εσωτερικός κανονισμός
1. Ο φορέας επανεξέτασης των επιδόσεων εγκρίνει τον εσωτερικό του κανονισμό με απλή πλειοψηφία, αφού προηγουμένως τον εγκρίνει η Επιτροπή μετά από διαβούλευση με την επιτροπή ενιαίου ουρανού.
2. Ο φορέας επανεξέτασης των επιδόσεων εγκρίνει τις εκθέσεις και τις συστάσεις του με απλή πλειοψηφία.
Άρθρο 5
Χρηματοδότηση
1. Το έργο του φορέα επανεξέτασης των επιδόσεων για την εκτέλεση των καθηκόντων που αναφέρονται στο άρθρο 3 παράγραφοι 3, 4, 5 και 6 στοιχείο α) του εκτελεστικού κανονισμού (ΕΕ) αριθ. 390/2013, συμπεριλαμβανομένων των δαπανών του προέδρου και των μελών του φορέα επανεξέτασης των επιδόσεων, καθώς και των σχετικών δαπανών του προσωπικού της μονάδας επανεξέτασης των επιδόσεων του Eurocontrol, χρηματοδοτείται από τον προϋπολογισμό της Ένωσης.
2. Τα καθήκοντα που αναφέρονται στο άρθρο 3 παράγραφος 6 στοιχεία β) και γ) του εκτελεστικού κανονισμού (ΕΕ) αριθ. 390/2013 αποτελούν αντικείμενο ειδικής χρηματοδότησης από το (τα) κράτος(-η) μέλος(-η) για την κάλυψη των πρόσθετων δαπανών που προκύπτουν από αίτημα για συνδρομή του φορέα επανεξέτασης των επιδόσεων στο (στα) ενδιαφερόμενο(-α) κράτος(-η) μέλος(-η).
Άρθρο 6
Πρόωρη λήξη θητείας
1. Η μη συμμόρφωση του προέδρου ή μέλους του φορέα επανεξέτασης των επιδόσεων με τις διατάξεις της παρούσας απόφασης παρέχει το δικαίωμα στην Επιτροπή να τερματίσει τη θητεία του.
2. Η μη συμμόρφωση του Eurocontrol με τις διατάξεις της παρούσας απόφασης παρέχει το δικαίωμα στην Επιτροπή να αναθεωρήσει ή να παύσει τη θητεία του με γραπτή προειδοποίηση τριών μηνών.
Άρθρο 7
Κατάργηση
Η απόφαση της Επιτροπής της 29ης Ιουλίου 2010 και η απόφαση της Επιτροπής της 25ης Ιουλίου 2013 καταργούνται.
Άρθρο 8
Έναρξη ισχύος και εφαρμογή
Η παρούσα απόφαση τίθεται σε ισχύ την 1η Ιουλίου 2015 και λήγει στις 31 Δεκεμβρίου 2016.
Βρυξέλλες, 24 Σεπτεμβρίου 2014.

Labels: 13
8
11
15